บาทเปิดตลาด 34.95/96 บาทต่อดอลล่าร์ลุ้นผลเลือกตั้งปธน.สหรัฐ
เงินบาทเปิดตลาด 34.95/96 บาทต่อดอลล่าร์  ตลาดรอลุ้นผลการเลือกตั้งประธานาธิบดีสหรัฐฯ เช้านี้
9 พ.ย. 2559

เงินบาทเปิดตลาด 34.95/96 บาทต่อดอลล่าร์  ตลาดรอลุ้นผลการเลือกตั้งประธานาธิบดีสหรัฐฯ เช้านี้
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 34.95/96 บาท/ดอลลาร์ ใกล้เคียงจากช่วงเย็นวานนี้ที่ปิดตลาดที่ระดับ 34.93/95 บาท/ดอลลาร์
วันนี้เงินบาทจะมีทิศทางอย่างไรนั้น คงต้องขึ้นอยู่กับผลการเลือกตั้งประธานาธิบดีสหรัฐอเมริกาเป็นสำคัญ เพราะหากผลการเลือกตั้งออกมาว่านางฮิลลารี คลินตัน ได้เป็นประธานาธิบดีคนใหม่ ดอลลาร์สหรัฐจะปรับตัวแข็งค่าขึ้น แต่ก็จะไม่แข็งค่ามากนักเพราะถือว่าเป็นไปตามความคาดหมายของตลาด และน่าจะส่งผลให้ธนาคารกลางสหรัฐปรับขึ้นดอกเบี้ยในเดือนธ.ค.นี้ แต่หากนายโดนัลด์ ทรัมป์ ได้เป็นประธานาธิบดีคนใหม่ ทุกอย่างก็จะกลับข้างกันหมด 
"วันนี้ต้องรอดูผลการเลือกตั้งของสหรัฐ เพราะถ้าฮิลลารีได้เป็น ดอลลาร์ก็น่าจะแข็งค่าขึ้น แต่คงไม่มาก เพราะเป็นไปตามที่ตลาดคาด แต่ถ้าทรัมป์ได้ ดอลลาร์คงจะอ่อน แต่ระยะยาวมีโอกาสแข็งค่าเพราะทรัมป์มีนโยบายในการเพิ่มการลงทุน" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 34.90-35.05 บาท/ดอลลาร์